## Zakon o izmjenama i dopunama Zakona o udžbenicima za osnovnu i srednju školu

### NN 152/2008 (24.12.2008.), Zakon o izmjenama i dopunama Zakona o udžbenicima za osnovnu i srednju školu

HRVATSKI SABOR

4153

Na temelju članka 88. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O UDŽBENICIMA ZA OSNOVNU I SREDNJU ŠKOLU

Proglašavam Zakon o izmjenama i dopunama Zakona o udžbenicima za osnovnu i srednju školu, kojega je Hrvatski sabor donio na sjednici 15. prosinca 2008. godine.

Klasa: 011-01/08-01/190

Urbroj: 71-05-03/1-08-2

Zagreb, 18. prosinca 2008A

Predsjednik
Republike Hrvatske
Stjepan Mesić, v. r.

ZAKON

O IZMJENAMA I DOPUNAMA ZAKONA O UDŽBENICIMA ZA OSNOVNU I SREDNJU ŠKOLU

Članak 1.

U Zakonu o udžbenicima za osnovnu i srednju školu (»Narodne novine«, br. 36/06. i 141/06.) članak 1. mijenja se i glasi:

»(1) Ovim se Zakonom uređuje odobravanje, izbor, povlačenje, nabava, korištenje i čuvanje udžbenika i drugih nastavnih sredstava te financiranje udžbenika i drugih nastavnih sredstava iz sredstava državnog proračuna.

(2) Pod udžbenikom, u smislu ovoga Zakona, smatra se udžbenik kao osnovno nastavno sredstvo u obliku knjige.

(3) Drugim nastavnim sredstvom, u smislu ovoga Zakona, smatra se radna bilježnica, zbirka zadataka, geografski atlas, povijesni atlas i likovna mapa koji se tiskaju odvojeno od udžbenika kao osnovnoga nastavnog sredstva i elektronički udžbenik.«

Članak 2.

Članak 2. mijenja se i glasi:

»Pojedini pojmovi iz ovoga Zakona imaju sljedeće značenje:

– udžbenik je osnovno nastavno sredstvo koje se objavljuje u tiskanom i drugim oblicima i služi kao izvor znanja za ostvarivanje odgojno-obrazovnih ciljeva utvrđenih nacionalnim i posebnim kurikulumom osnovne, odnosno srednje škole, koji je usklađen s udžbeničkim standardom i kulturološki je prilagođen hrvatskoj nacionalnoj baštini i tradiciji,

– radna bilježnica je nastavno sredstvo koje je sadržajno povezano s udžbenikom i u kojem su problemski zadaci, vježbe ili pitanja oblikovani na način da učenik ima mogućnost pisanja ili crtanja pri rješavanju zadataka ili odgovaranja na pitanja,

– zbirka zadataka je nastavno sredstvo koje je povezano s odgojno-obrazovnim sadržajem udžbenika,

– geografski atlas je nastavno sredstvo koje sadrži zbirku geografskih karata povezanih u cjelinu prema nacionalnom i posebnom kurikulumu,

– povijesni atlas je nastavno sredstvo koje sadrži zbirku povijesnih karata povezanih u cjelinu prema nacionalnom i posebnom kurikulumu,

– elektronički udžbenik je jedna ili više računalnih datoteka omeđenog sadržaja koje su dostupne javnosti na internetu (mrežna knjiga) ili u materijalnom obliku (optički podatkovni mediji: CD-ROM, CD-DA, DVD-VIDEO, DVD-ROM, Blu-ray disk i slično) koji uz tekst može imati sliku i zvuk, kao i veze sa srodnim mrežnim stranicama te biti interaktivan, a objavljen je samostalno u elektroničkom formatu prikladnom za udžbenik te opremljen metapodacima uključujući ISBN,

– udžbenik za škole koje provode nastavu svih nastavnih predmeta na stranom jeziku je knjiga tiskana na stranom jeziku usklađena s nacionalnim i posebnim kurikulumom za osnovnu, odnosno nacionalnim i posebnim kurikulumom za srednje škole i udžbeničkim standardom,

– udžbenik s malom nakladom je udžbenik za potrebe pojedinih strukovnih škola, škola za učenike s posebnim potrebama te za potrebe dopunske nastave za djecu hrvatskih građana u inozemstvu,

– udžbenik za djecu s teškoćama u razvoju je udžbenik usklađen s nacionalnim i posebnim kurikulumom za učenike s teškoćama u razvoju i udžbeničkim standardom,

– udžbenik za nastavu na jeziku i pismu nacionalne manjine je udžbenik namijenjen obrazovanju pripadnika nacionalne manjine, tiskan na jeziku i pismu nacionalne manjine i usklađen s nacionalnim i posebnim kurikulumom za osnovnu školu, odnosno s nacionalnim i posebnim kurikulumom za srednje škole te udžbeničkim standardom,

– nakladnik udžbenika je pravna osoba registrirana za obavljanje nakladničke djelatnosti u Republici Hrvatskoj, koja ima licenciju za izdavanje udžbenika,

– udžbenički standard provedbeni je propis ministra kojim se utvrđuju znanstveni, pedagoški, psihološki, didaktičko-metodički, etički, jezični, likovno-grafički i tehnički standardi za udžbenik i drugo nastavno sredstvo,

– Popis odobrenih udžbenika čine udžbenici i druga nastavna sredstva koji imaju odobrenje za uporabu s naznakom maloprodajne cijene, a sadrži udžbenike i druga nastavna sredstva iz Kataloga udžbenika za prethodnu školsku godinu i novoodobrene udžbenike i druga nastavna sredstva,

– Katalog udžbenika je konačni popis odobrenih i izabranih udžbenika i drugih nastavnih sredstava s naznakom maloprodajne cijene koji mogu biti u uporabi u sljedećoj školskoj godini.«

Članak 3.

U članku 3. stavku 1. iza riječi: »udžbenici« dodaju se riječi: »i druga nastavna sredstva«.

U stavku 2., 3. i 4. iza riječi: »udžbenik« dodaju se riječi: »i drugo nastavno sredstvo« u odgovarajućem padežu.

Članak 4.

Članak 4. mijenja se i glasi:

»(1) U državnom proračunu osiguravaju se sredstva za nabavu udžbenika i drugih nastavnih sredstava u osnovnoj i srednjoj školi prema broju učenika i limitima za nabavu udžbenika i drugih nastavnih sredstava po učeniku.

(2) Limiti iz stavka 1. ovoga članka određuju se ovisno o vrsti škole, programu obrazovanja i razredu, polazeći od prosječnih troškova izrade udžbenika.

(3) Ministarstvo nadležno za obrazovanje (u daljnjem tekstu: Ministarstvo) propisuje limite za nabavu udžbenika i drugih nastavnih sredstava.

(4) Na osnovi svojih potreba i osiguranih sredstava, a sukladno limitima iz stavka 1. i 2. ovoga članka škola naručuje udžbenike i druga nastavna sredstva, sukladno odabiru učitelja, odnosno nastavnika.

(5) Na osnovi narudžba škola iz stavka 4. ovoga članka, postupak javne nabave udžbenika i drugih nastavnih sredstava provodi Agencija za odgoj i obrazovanje.

(6) Pravila o čuvanju i korištenju udžbenika i drugih nastavnih sredstava osnovne i srednje škole propisuju općim aktima.«

Članak 5.

Članak 4.a briše se.

Članak 6.

U članku 5. stavku 1. riječi: »Zavoda za školstvo Republike Hrvatske« zamjenjuju se riječima: »Agencije za odgoj i obrazovanje«, a iza riječi: »udžbenika« dodaju se riječi: »odnosno drugoga nastavnog sredstva«.

U stavku 1. i 2. iza riječi: »udžbenika« dodaju se riječi: »odnosno drugoga nastavnog sredstva«.

Članak 7.

U nazivu Glave II. iza riječi: »udžbenika« dodaju se riječi: »odnosno drugoga nastavnog sredstva«.

Članak 8.

Članak 6. mijenja se i glasi:

»(1) Postupak odobravanja udžbenika, odnosno drugoga nastavnog sredstva pokreće se podnošenjem zahtjeva za odobrenje nakladnika koji ima licenciju.

(2) Licenciju iz stavka 1. ovoga članka daje Ministarstvo pod uvjetima utvrđenim udžbeničkim standardom.

(3) Obrazac za podnošenje zahtjeva iz stavka 1. ovoga članka propisuje ministar.

(4) Zahtjev za odobrenje iz stavka 1. ovoga članka podnosi se Ministarstvu do 1. listopada školske godine koja prethodi školskoj godini za koju se provodi postupak odobravanja.

(5) Uz zahtjev za odobrenje prilaže se:

– četiri primjerka udžbenika, odnosno drugoga nastavnog sredstva u tiskanoj formi i četiri primjerka u elektroničkom obliku na odgovarajućem mediju u formi spremnoj za tisak,

– dvije pozitivne recenzije,

– izjava lektora o jezičnoj uređenosti teksta,

– izjava odgovorne osobe nakladnika da će izdani udžbenik, odnosno drugo nastavno sredstvo biti istovjetno udžbeniku, odnosno drugom nastavnom sredstvu koje je odobrilo Ministarstvo,

– dokaz da je nakladnik registriran u Republici Hrvatskoj za obavljanje nakladničke djelatnosti te da uredno podmiruje porezne obveze i doprinose.

(6) Za udžbenike koji se za potrebe obrazovanja na jeziku i pismu nacionalnih manjina uvoze iz države matičnog naroda, zahtjev za odobrenje u pravilu podnosi manjinski nakladnik, odnosno krovna udruga dotične nacionalne manjine.

(7) Iznimno od stavka 5. ovoga članka uz zahtjev za odobrenje iz stavka 6. ovoga članka prilaže se:

– četiri tiskana primjerka udžbenika,

– izjava odgovorne osobe nakladnika, odnosno krovne udruge nacionalne manjine da će uvezeni udžbenik biti istovjetan udžbeniku koji je odobrilo Ministarstvo.

(8) U postupku rješavanja o zahtjevu za odobrenje primjenjuju se odredbe Zakona o općem upravnom postupku, ako ovim Zakonom nije drukčije određeno.«

Članak 9.

Članak 7. mijenja se i glasi:

»(1) Stručno povjerenstvo koje imenuje ministar procjenjuje potrebu uporabe udžbenika kao osnovnoga nastavnog sredstva te potrebu uporabe drugoga nastavnog sredstva koje je povezano s udžbenikom sukladno udžbeničkom standardu i utvrđuje usklađenost s nacionalnim i posebnim kurikulumom.

(2) Stručno povjerenstvo nakon procjene uporabe i utvrđivanja usklađenosti iz stavka 1. ovoga članka izrađuje pisano mišljenje o udžbeniku i/ili drugom nastavnom sredstvu kojim ministru predlaže udžbenik i/ili drugo nastavno sredstvo za odobravanje ili odbijanje, a može udžbenik i/ili drugo nastavno sredstvo jednom vratiti nakladniku na doradu radi otklanjanja nedostataka. Nakladnik je dužan ispraviti nedostatke i dostaviti udžbenik i/ili drugo nastavno sredstvo Ministarstvu u roku od najviše 15 dana od dana dostave udžbenika i/ili drugoga nastavnog sredstva na doradu.

(3) Stručno povjerenstvo iz stavka 1. ovoga članka ima tri člana.

(4) Sastav stručnog povjerenstva iz stavka 1. ovoga članka utvrđuje se prema sadržaju nastavnog predmeta za koji se udžbenik i/ili drugo nastavno sredstvo izdaje.

(5) Za članove stručnog povjerenstva iz stavka 1. ovoga članka mogu se imenovati:

– znanstvenik, odnosno stručnjak za nastavni predmet ili područje za koje je udžbenik namijenjen,

– metodičar za nastavni predmet ili nastavno područje,

– učitelj ili nastavnik nastavnog predmeta određenoga obrazovnog programa s najmanje pet godina iskustva u nastavi.

(6) Iznimno od odredbe stavka 5. ovoga članka za članove stručnog povjerenstva pri utvrđivanju usklađenosti udžbenika:

– za obrazovanje odraslih, jedan od članova stručnog povjerenstva je stručnjak za obrazovanje odraslih,

– za uporabu u dopunskoj nastavi s djecom hrvatskih građana u inozemstvu, jedan od članova stručnog povjerenstva je učitelj s iskustvom u radu s djecom hrvatskih građana u inozemstvu,

– na jeziku i pismu nacionalne manjine povjerenstvo u pravilu čine znanstvenik, odnosno stručnjak iz određenoga obrazovnog područja ili nastavnog predmeta i metodičar koji moraju poznavati jezik i pismo nacionalne manjine, te učitelj ili nastavnik određenoga nastavnog predmeta na jeziku i pismu nacionalne manjine,

– na jeziku i pismu nacionalne manjine koji se uvozi iz države matičnog naroda povjerenstvo u pravilu čine znanstvenik, odnosno stručnjak iz određenoga obrazovnog područja ili nastavnog predmeta i metodičar koji moraju poznavati jezik i pismo nacionalne manjine, te učitelj ili nastavnik određenoga nastavnog predmeta na jeziku i pismu nacionalne manjine,

– odobrenih i prevedenih na jezik i pismo nacionalne manjine povjerenstvo čine tri učitelja ili nastavnika, od kojih su dva učitelji, odnosno nastavnici određenoga nastavnog predmeta i jedan manjinskog jezika i književnosti, a rade u nastavi na jeziku i pismu nacionalne manjine,

– za učenike s teškoćama u razvoju, jedan od članova stručnog povjerenstva je učitelj ili nastavnik s iskustvom u radu s učenicima s teškoćama u razvoju.

(7) Pobliže odredbe o utvrđivanju sastava, imenovanju i načinu rada stručnog povjerenstva uređuju se pravilnikom koji donosi ministar.

(8) Rad stručnih povjerenstava je javan.«

Članak 10.

U članku 8. stavku 1. iza riječi: »udžbenika« dodaju se riječi: »odnosno drugoga nastavnog sredstva«, a iza riječi: »da nije rodbinski« dodaju se riječi: »ili poslovno«.

U stavku 3. iza riječi: »nakladnika« dodaju se riječi: »odnosno autora« u odgovarajućem padežu.

Članak 11.

U članku 9. stavku 1. riječi: »za odobrenje udžbenika« zamjenjuju se riječima: »iz članka 6. ovoga Zakona«.

U stavku 2. iza riječi: »udžbenik« dodaju se riječi: »odnosno drugo nastavno sredstvo«.

Članak 12.

U članku 10. stavku 1., 2., 3. i 4. iza riječi: »udžbenik« dodaju se riječi: »odnosno drugo nastavno sredstvo« u odgovarajućem padežu.

U stavku 3. riječi: »do 31. ožujka« zamjenjuju se riječima: »do 31. siječnja«.

Članak 13.

U članku 11. iza riječi: »udžbenika« dodaju se riječi: »ili drugih nastavnih sredstava«.

Članak 14.

Članak 12. mijenja se i glasi:

»Odobreni udžbenik, odnosno drugo nastavno sredstvo nakladnik može mijenjati ili dopunjavati, ako postoje bitne sadržajne promjene, samo uz suglasnost Ministarstva.«

Članak 15.

U članku 13. stavak 1. mijenja se i glasi:

»(1) U postupku odobravanja udžbenika i drugih nastavnih sredstava za škole koje provode nastavu svih nastavnih predmeta na stranom jeziku, udžbenika i drugih nastavnih sredstava s malom nakladom, udžbenika i drugih nastavnih sredstava za djecu s teškoćama u razvoju, udžbenika i drugih nastavnih sredstava za nastavu na jeziku i pismu nacionalne manjine ne primjenjuje se članak 6. stavak 4., stavak 5. podstavak 5. i članak 15. ovoga Zakona.«

U stavku 2. i 3. iza riječi: »udžbenika« dodaju se riječi: »i drugih nastavnih sredstava«.

Članak 16.

U nazivu Glave III. iza riječi: »udžbenika« dodaju se riječi: »i drugih nastavnih sredstava«.

Članak 17.

U članku 14. stavku 1. riječi: »do 31. ožujka« zamjenjuju se riječima: »do 31. siječnja«.

U stavku 2. podstavku 1. riječi: »rednom broju izdanja« zamjenjuju se riječima: »godini odobrenja«.

U podstavku 6. riječi: »do 15. ožujka« zamjenjuju se riječima: »do 15. siječnja, a u koju su uključeni i troškovi dostave, odnosno distribucije udžbenika i drugih nastavnih sredstava«.

U stavku 4. riječi: »do 15. svibnja« zamjenjuju se riječima: »do 15. ožujka«.

U stavku 1., 2., 3. i 4. iza riječi: »udžbenik« dodaju se riječi: »i drugo nastavno sredstvo« u odgovarajućem padežu.

Članak 18.

U članku 15. stavci 1. i 2. mijenjaju se i glase:

»(1) U Katalog udžbenika Ministarstvo uvrštava sve udžbenike s pripadajućim drugim nastavnim sredstvima za pojedini nastavni predmet koje su učitelji, odnosno nastavnici izabrali u postocima ne manjim od 10%.

(2) Osim udžbenika iz stavka 1. ovoga članka, u Katalog udžbenika uvrstit će se i udžbenici s pripadajućim nastavnim sredstvima koji su prvi put odobreni za uporabu, neovisno o tome u kojem su postotku izabrani.«

U stavku 3. i 4. iza riječi: »udžbenik« dodaju se riječi: »i druga nastavna sredstva«.

U stavku 5. riječi: »do 31. svibnja« zamjenjuju se riječima: »do 31. ožujka«.

Stavak 6. mijenja se i glasi:

»(6) Iz Kataloga udžbenika iz stavka 5. ovoga članka škola naručuje udžbenike i druga nastavna sredstva, a sukladno limitima iz članka 4. ovoga Zakona i odabiru učitelja i nastavnika.«

Iza stavka 6. dodaju se stavci 7., 8. i 9. koji glase:

»(7) Za kupnju udžbenika i drugih nastavnih sredstava utvrdit će se novčana participacija roditelja odnosno skrbnika učenika, po uvođenju osobnog identifikacijskog broja.

(8) Visinu, način uplate i oslobađanje od obveze participacije na temelju socijalnih pokazatelja na temelju osobnoga identifikacijskog broja i drugih mjerila propisuje ministar.

(9) Škole su dužne nakon objave Kataloga udžbenika iz stavka 5. ovoga članka, a najkasnije do 15. travnja dostaviti Agenciji za odgoj i obrazovanje narudžbu iz stavka 6. ovoga članka.«

Članak 19.

Članak 16. mijenja se i glasi:

»(1) Nakladnik je dužan naručene udžbenike i druga nastavna sredstva dostaviti školi izravno ili putem distributivne mreže najkasnije do 15. srpnja.

(2) Nakladnik snosi troškove dostave udžbenika i drugih nastavnih sredstava iz stavka 1. ovoga članka.

(3) Od svakoga novoodobrenog izdanja udžbenika i drugih nastavnih sredstava nakladnik dostavlja tri primjerka Ministarstvu.«

Članak 20.

U nazivu glave IV. iza riječi: »udžbenika« dodaju se riječi: »i drugih nastavnih sredstava«.

Članak 21.

U članku 17. stavku 1. podstavci 1. i 2. mijenjaju se i glase:

»– ako nije usklađen s nacionalnim i posebnim kurikulumom,

– ako to pisanom izjavom traži nakladnik«.

U podstavku 3. i 4. iza riječi: »udžbenik« dodaju se riječi: »i/ili drugo nastavno sredstvo« u odgovarajućem padežu.

U stavku 2. i 3. iza riječi: »udžbenik« dodaju se riječi: »i/ili drugo nastavno sredstvo« u odgovarajućem padežu.

Članak 22.

U članku 18. stavku 1. podstavku 1. i 2. iza riječi: »udžbenik« odnosno »udžbenika« dodaju se riječi: »ili drugo nastavno sredstvo«, odnosno »drugih nastavnih sredstava«.

Dodaju se podstavci 3. i 4. koji glase:

»– koja ne dostavi narudžbu Agenciji za odgoj i obrazovanje u roku propisanom člankom 15. stavkom 9.,

– koja ne postupi u skladu sa člankom 4. ovoga Zakona«.

U stavku 2. riječi: »od 1.000,00 do 5.000,00 kuna« zamjenjuju se riječima: »od 5.000,00 do 15.000,00 kuna«.

Članak 23.

Članak 19. mijenja se i glasi:

»(1) Novčanom kaznom od 100.000,00 do 500.000,00 kuna kaznit će se za prekršaj nakladnik:

– koji naručeni udžbenik i/ili druga nastavna sredstva ne dostavi sukladno članku 16. ovoga Zakona,

– koji tiska udžbenik i/ili drugo nastavno sredstvo s promidžbenim sadržajem (članak 3. stavak 4.).

(2) Za prekršaj iz stavka 1. ovoga članka kaznit će se i odgovorna osoba nakladnika novčanom kaznom od 10.000,00 do 15.000,00 kuna.«

PRIJELAZNE I ZAVRŠNE ODREDBE

Članak 24.

(1) Podatke o maloprodajnoj cijeni udžbenika i/ili drugih nastavnih sredstava za školsku godinu 2009./2010. nakladnik dostavlja do 1. ožujka 2009.

(2) Ministar će na prijedlog stručnog povjerenstva, a najkasnije do 10. ožujka 2009. donijeti rješenja kojima se odobrava uporaba udžbenika i/ili drugih nastavnih za školsku godinu 2009./2010.

(3) Ministarstvo će najkasnije do 10. ožujka 2009. objaviti Popis odobrenih udžbenika i/ili drugih nastavnih sredstava za školsku godinu 2009./2010.

(4) O izboru udžbenika na osnovi Popisa iz stavka 4. ovoga članka škola obavještava Ministarstvo do 15. travnja 2009.

(5) Katalog udžbenika za školsku godinu 2009./2010. Ministarstvo objavljuje do 30. travnja 2009.

(6) Škole su dužne nakon objave Kataloga udžbenika iz stavka 5. ovoga članka, a najkasnije do 15. svibnja 2009., dostaviti narudžbu Agenciji za odgoj i obrazovanje.

(7) Nakladnik je dužan naručene udžbenike i druga nastavna sredstva za školsku godinu 2009./2010. dostaviti školi izravno ili putem distributivne mreže najkasnije 8 dana prije početka nastavne godine 2009./2010.

(8) Na broj i sastav stručnih povjerenstava za postupke odobravanja udžbenika i/ili drugih nastavnih sredstava za školsku godinu 2009./2010. koji su započeti, a nisu dovršeni do stupanja na snagu ovoga Zakona, primjenjuju se odredbe ovoga Zakona.

(9) Do donošenja nacionalnog i posebnih kurikuluma iz članka 2. ovoga Zakona primjenjivat će se postojeći nastavni planovi i programi.

(10) Novčanom kaznom od 10.000,00 do 20.000,00 kuna kaznit će se za prekršaj škola koja do 15. travnja 2009. ne obavijesti Ministarstvo o izboru odobrenih udžbenika i/ili drugih nastavnih sredstava

(11) Novčanom kaznom od 10.000,00 do 20.000,00 kuna kaznit će se za prekršaj škola koja ne dostavi narudžbu Agenciji za odgoj i obrazovanje do roka propisanog stavkom 6. ovoga članka.

(12) Za prekršaj iz stavka 11. ovoga članka kaznit će se i odgovorna osoba u školi novčanom kaznom od 5.000,00 do 15.000,00 kuna.

(13) Novčanom kaznom od 100.000,00 do 500.000,00 kuna kaznit će se za prekršaj nakladnik koji naručeni udžbenik i/ili druga nastavna sredstva ne dostavi sukladno stavku 8. ovoga članka.

(14) Za prekršaj iz stavka 13. ovoga članka kaznit će se i odgovorna osoba nakladnika novčanom kaznom od 10.000,00 do 15.000,00 kuna.

Članak 25.

(1) Provedbene propise na temelju ovoga Zakona ministar će donijeti u roku od 90 dana od dana stupanja na snagu ovoga Zakona.

(2) Provedbeni propisi doneseni na temelju Zakona o udžbenicima za osnovnu i srednju školu (»Narodne novine«, br. 36/06. i 141/06.) ostaju na snazi do stupanja na snagu provedbenih propisa donesenih na temelju ovoga Zakona osim ako su u suprotnosti s odredbama ovoga Zakona.

Članak 26.

Ovaj Zakon stupa na snagu danom objave u »Narodnim novinama«.

Klasa: 602-09/08-01/01

Zagreb, 15. prosinca 2008.

HRVATSKI SABOR

Predsjednik
Hrvatskoga sabora
Luka Bebić, v. r.

Zakon, NN 152/2008-4153